CELEX: 32017R1978
Language: mt
Date: 2017-10-31 00:00:00
Title: Regolament tal-Kummissjoni (UE) 2017/1978 tal-31 ta' Ottubru 2017 li jemenda l-Anness III tar-Regolament (KE) Nru 853/2004 tal-Parlament Ewropew u tal-Kunsill li jistabbilixxi ċerti regoli speċifiċi ta' iġjene għall-ikel li joriġina mill-annimali rigward l-ekinodermi miġbura barra miż-żoni tal-produzzjoni kklassifikati (Test b'rilevanza għaż-ŻEE. )

1.11.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 285/3
            
         REGOLAMENT TAL-KUMMISSJONI (UE) 2017/1978
   tal-31 ta' Ottubru 2017
   li jemenda l-Anness III tar-Regolament (KE) Nru 853/2004 tal-Parlament Ewropew u tal-Kunsill li jistabbilixxi ċerti regoli speċifiċi ta' iġjene għall-ikel li joriġina mill-annimali rigward l-ekinodermi miġbura barra miż-żoni tal-produzzjoni kklassifikati
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 853/2004 tal-Parlament Ewropew u tal-Kunsill tad-29 ta' April 2004 li jistabbilixxi ċerti regoli speċifiċi ta' iġjene għall-ikel li joriġina mill-annimali (1), u b'mod partikolari l-Artikolu 10(1) tiegħu,
   Billi:
   
               (1)
            
            
               Ir-Regolament (KE) Nru 853/2004 jistabbilixxi ċerti regoli speċifiċi ta' iġjene għall-ikel li joriġina mill-annimali għall-operaturi fin-negozju tal-ikel. Dan jipprevedi, inter alia, li l-operaturi fin-negozju tal-ikel jistgħu jintroduċu biss fis-suq prodotti li joriġinaw mill-animali li jkunu nħadmu u ġew trattati esklużivament fi stabbilimenti li jissodisfaw ċerti rekwiżiti, inklużi r-rekwiżiti rilevanti tal-Anness III tiegħu.
            
         
               (2)
            
            
               Is-Sezzjoni VII tal-Anness III tar-Regolament (KE) Nru 853/2004 tispeċifika li dik is-Sezzjoni tapplika għall-molluski bivalvi ħajjin, u bl-eċċezzjoni tad-dispożizzjonijiet dwar il-purifikazzjoni, tapplika wkoll għall-ekonidermi ħajjin, it-tunikati ħajjin u l-gastropodi marini ħajjin. Din tispeċifika wkoll li għall-pectinidae u għall-gastropodi marini, li mhumiex organiżmi filtraturi miġbura barra miż-żoni tal-produzzjoni, japplikaw rekwiżiti speċifiċi.
            
         
               (3)
            
            
               Ir-Regolament (KE) Nru 854/2004 tal-Parlament Ewropew u tal-Kunsill (2) jippreskrivi regoli speċifiċi għall-organizzazzjoni ta' kontrolli uffiċjali fuq prodotti li joriġinaw mill-annimali. Dan jipprevedi li l-Istati Membri għandhom jiżguraw li l-produzzjoni u l-introduzzjoni fis-suq ta' molluski bivalvi ħajjin, ta' ekinodermi ħajjin, ta' tunikati ħajjin u ta' gastropodi marini ħajjin isirulhom kontrolli uffiċjali kif previst fl-Anness II tiegħu. Il-Kapitolu II tal-Anness II tar-Regolament (KE) Nru 854/2004 jipprevedi li ż-żoni tal-produzzjoni jridu jiġu kklassifikati skont il-livell ta' kontaminazzjoni fekali. L-organiżmi filtraturi, bħalma huma l-molluski bivalvi, jistgħu jakkumulaw mikroorganiżmi li jirrappreżentaw riskju għas-saħħa pubblika.
            
         
               (4)
            
            
               L-ekinodermi ġeneralment mhumiex organiżmi filtraturi. Għaldaqstant, ir-riskju li tali organiżmi jakkumulaw mikroorganiżmi marbuta mal-kontaminazzjoni fekali huwa remot. Barra minn hekk, ma ġiet irrappurtata l-ebda informazzjoni epidemjoloġika li torbot id-dispożizzjonijiet dwar il-klassifikazzjoni taż-żoni tal-produzzjoni preskritti fl-Anness II tar-Regolament (KE) Nru 854/2004 mar-riskji għas-saħħa pubblika assoċjati mal-ekinodermi li mhumiex organiżmi filtraturi. Għal din ir-raġuni, jenħtieġ li tali ekinodermi jiġu esklużi mid-dispożizzjonijiet dwar il-klassifikazzjoni taż-żoni tal-produzzjoni kif preskritt fil-Kapitolu II tas-Sezzjoni VII tal-Anness III tar-Regolament (KE) Nru 853/2004.
            
         
               (5)
            
            
               Barra minn hekk, il-Kapitolu IX tas-Sezzjoni VII tal-Anness III tar-Regolament (KE) Nru 853/2004 jistabbilixxi rekwiżiti speċifiċi għall-pectinidae u għall-gastropodi marini ħajjin li mhumiex organiżmi filtraturi miġbura barra miż-żoni tal-produzzjoni kklassifikati. Jenħtieġ li tali rekwiżiti japplikaw ukoll għall-ekinodermi li mhumiex organiżmi filtraturi.
            
         
               (6)
            
            
               Għalhekk, jenħtieġ li s-Sezzjoni VII tal-Anness III tar-Regolament (KE) Nru 853/2004 tiġi emendata skont dan.
            
         
               (7)
            
            
               Il-miżuri previsti f'dan ir-Regolament huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DAN IR-REGOLAMENT:
   Artikolu 1
   L-Anness III tar-Regolament (KE) Nru 853/2004 jiġi emendat skont l-Anness ta' dan ir-Regolament.
   Artikolu 2
   Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
   Għandu japplika mill-1 ta' Jannar 2019.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, il-31 ta' Ottubru 2017.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 139, 30.4.2004, p. 55.
   
      (2)  Ir-Regolament (KE) Nru 854/2004 tal-Parlament Ewropew u tal-Kunsill tad-29 ta' April 2004 li jippreskrivi regoli speċifiċi għall-organizzazzjoni ta' kontrolli uffiċjali fuq prodotti li joriġinaw mill-annimali maħsuba għall-konsum uman (ĠU L 139, 30.4.2004, p. 206).
   
      ANNESS
      Is-Sezzjoni VII tal-Anness III tar-Regolament (KE) Nru 853/2004 tiġi emendata kif ġej:
      
                  (1)
               
               
                  Fil-parti introduttorja, il-punt 1 jiġi sostitwit b'dan li ġej:
                  
                              “1.
                           
                           
                              Din is-Sezzjoni tapplika għall-molluski bivalvi ħajjin. Bl-eċċezzjoni tad-dispożizzjonijiet dwar il-purifikazzjoni, tapplika wkoll għall-ekinodermi ħajjin, it-tunikati ħajjin u l-gastropodi marini ħajjin. Id-dispożizzjonijiet dwar il-klassifikazzjoni taż-żoni tal-produzzjoni stabbiliti fil-Kapitolu II, il-Parti A, ta' dik is-Sezzjoni ma japplikawx għall-gastropodi marini u għall-ekinodermi li mhumiex organiżmi filtraturi.”
                           
                        
            
                  (2)
               
               
                  Il-Kapitolu IX jiġi sostitwit b'dan li ġej:
                  
                     “KAPITOLU IX:   REKWIŻITI SPEĊIFIĊI GĦALL-PECTINIDAE, IL-GASTROPODI MARINI U L-EKINODERMI LI MHUMIEX ORGANIŻMI FILTRATURI MIĠBURA BARRA MIŻ-ŻONI TAL-PRODUZZJONI KKLASSIFIKATI
                  
                  L-operaturi tan-negozju tal-ikel li jiġbru l-pectinidae, il-gastropodi marini u l-ekinodermi li mhumiex organiżmi filtraturi, barra miż-żoni tal-produzzjoni kklassifikati jew li jittrattaw pectinidae u/jew gastropodi marini u/jew ekinodermi bħal dawn, jeħtieġ li jikkonformaw mar-rekwiżiti li ġejjin:
                  
                              1.
                           
                           
                              Il-pectinidae, il-gastropodi marini u l-ekinodermi li mhumiex organiżmi filtraturi, ma jistgħux jitqiegħdu fis-suq sakemm dawn ma jkunux ġew miġbura u trattati skont il-Kapitolu II, Parti B, u jissodisfaw l-istandards stipulati fil-Kapitolu V, kif muri minn sistema ta' awtokontrolli;
                           
                        
                              2.
                           
                           
                              Barra mill-punt 1, meta d-dejta minn programmi ta' monitoraġġ uffiċjali tippermetti lill-awtorità kompetenti li tikklassifika ż-żoni tas-sajd — fejn xieraq, b'koperazzjoni mal-operaturi tan-negozju tal-ikel — id-dispożizzjonijiet tal-Kapitolu II, Parti A, japplikaw b'analoġija għall-pectinidae;
                           
                        
                              3.
                           
                           
                              Il-pectinidae, il-gastropodi marini u l-ekinodermi li mhumiex organiżmi filtraturi, ma jistgħux jitqiegħdu fis-suq għall-konsum mill-bniedem sakemm mhux permezz ta' rkant tal-ħut, ċentru tad-dispaċċ jew stabbiliment tal-ipproċessar. Meta jitrattaw il-pectinidae u/jew gastropodi marini u/jew ekinodermi bħal dawn, l-operaturi tan-negozji tal-ikel li joperaw stabbilimenti bħal dawn jeħtieġ li jinfurmaw lill-awtorità kompetenti u, rigward iċ-ċentri tad-dispaċċ, iridu jikkonformaw mar-rekwiżiti relevanti tal-Kapitoli III u IV;
                           
                        
                              4.
                           
                           
                              L-operaturi tan-negozji tal-ikel li jittrattaw il-pectinidae, il-gastropodi marini ħajjin u l-ekinodermi ħajjin li mhumiex organiżmi filtraturi, iridu jikkonformaw:
                              
                                          (a)
                                       
                                       
                                          mar-rekwiżiti dokumentarji tal-Kapitolu I, il-punti 3 sa 7, fejn applikabbli. F'dan il-każ, id-dokument ta' reġistrazzjoni jeħtieġ li jindika b'mod ċar il-post taż-żona fejn inġabru l-pectinidae u/jew il-gastropodi marini ħajjin u/jew l-ekinodermi ħajjin; jew
                                       
                                    
                                          (b)
                                       
                                       
                                          mar-rekwiżiti tal-Kapitolu VI, il-punt 2, li jikkonċerna l-għeluq tal-pakketti kollha tal-pectinidae ħajjin, il-gastropodi marini ħajjin u l-ekinodermi ħajjin mibgħuta għall-bejgħ bl-imnut u l-Kapitolu VII li jikkonċerna l-immarkar u l-ittikkettjar ta' identifikazzjoni.”